ΓΡΑΠΤΗ ΕΡΩΤΗΣΗ P-1345/97 υποβολή: Carmen Dνez de Rivera Icaza (PSE) προς την Επιτροπή (10 Απριλίου 1997)

Θέμα: Σχέδιο κατασκευής υδάτινης οδού Παραγουάη-Παναμά

Η Επιτροπή μπορεί να υποδείξει:

1. Μέχρι ποίου σημείου υποστηρίζουν η Ευρωπαϊκή Επιτροπή και τα κράτη μέλη την κατασκευή υδάτινης οδού Παραγουάη-Παναμά, ειδικότερα στο πλαίσιο των σχέσεων της ΕΕ με τη Mercosur;

2. Τί περιλαμβάνει η χρηματοδοτούμενη από την Ευρωπαϊκή Ένωση μελέτη σχετικά με τη βελτίωση λιμένων στις πέντε χώρες που επωφελούνται από το εν λόγω σχέδιο, και συγκεκριμένα σε ό,τι αφορά την υποστήριξη για την κατασκευή της υδάτινης οδού;

3. Αισθάνεται η Ευρωπαϊκή Επιτροπή ηθικώς δεσμευμένη ως προς τα κριτήρια αειφόρου ανάπτυξης που καθορίζονται στην Agenda 21, η οποία εγκρίθηκε στη Διάσκεψη του Ρίο το 1992, όταν λαμβάνει αποφάσεις για την οικονομική υποστήριξη σχεδίων μεγάλης κλίμακας με σημαντικές περιβαλλοντικές και κοινωνικές επιπτώσεις σε τρίτες χώρες;

4. Τί είδους κριτήρια επιβάλλει η ΕΚ για να υποστηρίξει χρηματοδοτικά την υλοποίηση μεγαλεπήβολων σχεδίων, και στην προκειμένη περίπτωση την κατασκευή της υδάτινης οδού Παραγουάη-Παναμά (κριτήρια κοινωνικοοικονομικής φύσεως, αειφόρου ανάπτυξης, περιβαλλοντικά, διαφάνειας, δημόσιας συμμετοχής και ενημέρωσης, δικαιωμάτων των τοπικών και αυτοχθόνων κοινοτήτων, ποιότητας των προκαταρκτικών περιβαλλοντικών μελετών, οικονομικής βιωσιμότητας, μελέτης δυνατών εναλλακτικών λύσεων, κλπ.);

5. Ποιά είναι η χρηματοδότηση που παρασχέθηκε ή που προβλέπεται να παρασχεθεί για το εν λόγω σχέδιο, τόσο από την πλευρά της Ευρωπαϊκής Επιτροπής όσο και από την πλευρά των κρατών μελών της ΕΕ; Ποιός είναι ο βαθμός συντονισμού που υφίσταται μεταξύ των διαφόρων μέσων χρηματοδοτήσης;

Απάντηση του κ. Marin εξ ονόματος της Επιτροπής (6 Μαΐου 1997)

1. Οι χώρες της Mercosur και η Βολιβία αποφάσισαν να εκτελέσουν ένα έργο «βελτίωσης της πλευσιμότητας των ποταμών Παραγουάη και Παναμά», για να βελτιώσουν την ολοκλήρωση των υποδομών μεταφοράς των χωρών της Mercosur και να προσφέρουν στη Βολιβία έξοδο στη θάλασσα.

Ύστερα από αίτηση των αναφερθεισών χωρών, η Επιτροπή συνεργάζεται στην υλοποίηση μιας τεχνικής μελέτης για τη βελτίωση ορισμένων λιμένων.

Η Επιτροπή δεν έχει λάβει γνώση όσον αφορά τη συμμετοχή των κρατών μελών.

2. Η μελέτη, σε μια πρώτη φάση, θα επιτρέψει να καθοριστούν η σκοπιμότητα, οι διαστάσεις των έργων των λιμένων, ένας έλεγχος του περιβάλλοντος και η ανάλυση του οικονομικού και κοινωνικού αντίκτυπου των έργων τροποποίησης.

Σε μια δεύτερη φάση, προβλέπεται να εκπονηθεί μελέτη για έργα πολιτικού μηχανικού με σκοπό να συνταχθούν τα λεπτομερή τεχνικά έγγραφα για την εκτέλεση των έργων διευθέτησης των λιμένων.

3. Η Επιτροπή συμμερίζεται τα κριτήρια της Agenda 21.

4. Το Αξιότιμο Μέλος του Κοινοβουλίου μπορεί να ανατρέξει στις απαντήσεις της Επιτροπής στις γραπτές ερωτήσεις Ε-3244/95 ((ΕΕ C 109 της 15.4.1996. )) και Ε-3243/95 ((ΕΕ C 161 της 5.6.1996. )) της κας Van Putten και στη γραπτή ερώτηση αριθ. 2157/95 του κ. Kreissl-Dφrfler ((EE C 66 της 4.3.1996. )).

5. Η Επιτροπή θα χρηματοδοτήσει μόνο τις τεχνικές μελέτες. Το μεγαλύτερο μέρος των εργοταξιακών εργασιών θα χρηματοδοτηθεί, ενδεχομένως, από τα ειδικευμένα όργανα (BID, Fonplata, UNDP, ETE κ.λπ.) καθώς και από την ιδιωτική τράπεζα, με βάση τα χαρακτηριστικά των έργων που θα πραγματοποιηθούν.